Moto: 
„lronia nu poate face pe om demn de fericire” 
(Vasile cel Mare, fost coleg la căminul mediciniştilor). 


1 noiembrie 
Azi a avut loc, la Direcţia Sanitară a Sfatului Popular al regiunii 
Bacău, alegerea posturilor de către medicii şi farmaciştii proaspăt 
absolvenţi. 

Am pomit-o de aseară, împreună cu amicul Mișu” , spre 
capitala acestei regiuni moldovene, cu trenul şi cu mult curaj, vi- 
suri şi câte o valiză cu ceva îmbrăcăminte, plus mai multe cărți 
de specialitate. Mişu are o singură îndoială: s-ar putea să nu se fi 
aflat că ne ducem de azi şi să nu ne aștepte cu flori şi muzică. 
Văzându-i valiza, tip ladă, o bătrânică îl compătimeşte că pleacă 
în armată atât de slab. „Nu e nimic mătuşă, i-am bătut noi şi pe 
turci!”. În gară mai dăm de câţiva colegi şi Mişu încă în vervă, le 
zice să mai aşteptăm până vine famfara, ba îl întreabă şi pe im- 
piegat cum de n-au apărut. Se mai dezumflă după ce nu găsim 
nici un loc la cele două hoteluri. Ne întoarcem la gară, să moțăim 
pe valize, că pe bănci dorm alţii, mai harnici. Dimineaţa, la Sfatul 
Popular al regiunii găsim afișate posturile libere şi toată suflarea, 
adică vreo cincizeci de fețe, se avântă în studierea hărților. Se 
studiază apropierea sau viceversa faţă de calea ferată sau şosele. 
Activitatea continuă şi în timp ce Secretarul de Partid al regiunii 
ne prezintă, timp de o jumătate de oră, „marile realizări ale oa- 
menilor muncii din regiune”. (Pe care noi am ales-o fiindcă este 
cunoscută drept cea mai electrificată din estul țării.) Eu tocmai 
mi-am notat rândurile de mai sus şi vecinii zâmbesc discret. Mişu 
mă încurajează: „E bine că-și iei notițe, nu uita să treci producția 
de peste 4 516,4 kg. de porumb la hectar!” În final tov. Secretar 
ne doreşte spor în muncă spre binele oamenilor muncii din re- 
giune şi ne asigură că organele locale de Partid şi de Stat ne vor 
da tot sprijinul necesar, „avem create condiţii”. 

Între timp şi-au făcut apariţia şefii de raioane, unii chiar 
cu doi-trei colegi cu vechime, pentru a face reclamă posturilor 
lor. 

Un medic şef adjunct mă cunoaşte din facultate şi mă 
convinge să iau circumscripţia Mânăstirea. „La poalele muntelui, 
vânat-căprioare, dispensar-vilă, curent electric, aragaz, şi la 15 
km de sediul raionului!” La câteva minute după ce ies cu repar- 
tiţia, sunt chemat iar. „„Dumneata ai ales Mânăstirea, e dreptul 
dumitale dar colega vroia numai acest post. Dacă vrei cumva să 
schimbi, poţi lua Plăvăneştii, e o circă bună, deal, vin negru, e 
un spital la 4 km, faci numai pediatrie.” Colega, pe care n-o 
cunosc, plânge disperată şi mă priveşte ca pe un Mântuitor. Cei 
vreo şapte membri ai comisiei mă studiază în tăcere. „Daţi-i 
Mânăstirea dumneaei”, zic. Deşi se înviorează la faţă, colega nu 
mai mă învredniceşte nici cu o privire. De unde se vede treaba că 
postul îi revenea de drept. „Să fii atent că ai mortalitate infantilă 
mare!” mă avertizează ca o consolare medicul şef al regiunii. 
„Eşti un idiot!” mă încurajează, după ce povestesc isprava, me- 
dicul şef adjunct al raionului cu Mânăstirea. 

„Ce ai luat domnule?” mă întreabă un grup de medici cu 
vechime. „Plăvăneşti.” „Oooooh!” fac ei şi mă privesc cu nețăr- 
murită milă, de parcă aş pleca în pustiul Kalahari. Văzând atâta 
compasiune, parcă mi se face şi mie milă. „Fi, lasă că e bine... 
destul de bine...” tot ei. Desigur însă că sunt oameni invidioşi, 
pentru că imediat mă înconjoară grupul venit din raionul meu, în 
frunte cu medicul şef, care mă asigură că un post mai bun nici nu 
se poate găsi. Îmi este prezentată colega de circumscripție, Iacob 
Dorina, pe post de medicină generală. Brunetă, înaltă, mai mult 
decât voinică şi foarte olteancă. Suntem nouă medici noi care am 
ales acest raion. Până mâine ne trimit la secţia de pediatrie, unde 
vom dormi, probabil, în paturile rezervate mamelor. 


